Sensustellings weerspieël die verrassende groei van die getal Afrikaanssprekendes in al nege provinsies van Suid-Afrika. Daar is deesdae sowat 6,8 miljoen mense wat Afrikaans praat – byna ’n miljoen meer as ’n dekade gelede. Afrikaans is op twee na die taal wat die meeste in Suid-Afrika gepraat word. Zoeloe is eerste, Xhosa tweede en Engels vierde.
Jana Luther, een van die redakteurs, verduidelik HAT6 is ’n entoesiastiese poging om taalgebruik te weerspieël op ’n manier wat die leser soos ’n mede-bydraer laat voel, maar terselfdertyd gesaghebbende taalriglyne bied.
Afrikaans het ontstaan as ’n kombuistaal en mettertyd gevorder tot ’n amptelike taal met eiesoortige uitdrukkings, idiome en ’n kreatiewe woordeskat. Afrikaanse sêgoed is eie aan die wonderlike mengelmoes van kulturele, taal- en generasiegroepe in Suid-Afrika. Nou kan jy ook jou eie gebruik van Afrikaans verfris en uitbrei – die papieruitgawe van HAT6 is beskikbaar in boekwinkels teen R490. Die woordeboek is vanaf Augustus 2015 ook die eerste keer aanlyn beskikbaar. Agterin die papierwoordeboek is ’n registrasiekode wat jou ses maande lank gratis toegang gee tot HAT Aanlyn. Of teken by www.hataanlyn.co.za in as jy nie die gedrukte woordeboek wil koop nie. Sodoende kry jy vir slegs R400 per jaar nie net toegang tot die 6de uitgawe van die Handwoordeboek van die Afrikaanse Taal nie, maar ook tot die HAT Afrikaanse Skoolwoordeboek, die Longman-HAT Engels-Afrikaans/Afrikaans-Engelse Skoolwoordeboek en (binnekort) die HAT Taalgids en HAT Feitegids, wat almal intyds bygewerk word.
Inklusief, modern en uitgebrei HAT6 is ’n woordeboek wat nuwe rusplek bied vir jou gedagtes, uitdrukkings en geselsies om die braaiplek.
Al die taalpret word vasgevang in “Dis my taal”, die lied wat Hilandi du Toit spesiaal vir die HAT6-projek geskryf het en saam met die kletsrymer Linkris uitvoer. Jou hart sal warm klop en jou voete sal jeuk wanneer dié twee sing: “Dis my taal, dis my taal! … Duisende woorde met sorg uitgesoek, Afrikaans wat dans in ’n boek!” (Video volg onderaan die berig)
Mense wat naby God leef en in Hom glo, kan nie anders as om te besef wat Hy alles – so onverdiend – vir hulle doen en gee nie. Om hierdie rede behoort álle Christene dankbare mense te wees. Waardeer jy al die dinge wat jy uit God se hand ontvang, of hunker jy steeds na nóg? Is jy tevrede met jou lewe en jou gawes, of vergelyk jy jouself gedurig met mense wat méér as jy het? Dit is ’n goeie idee om elke dag ’n lysie te maak van al die dinge wat jou tot dankbaarheid stem en God dan vir elkeen van hulle afsonderlik te loof. Onthou, Hy is die Gewer van elke volmaakte gawe in jou lewe.
Die psalmdigters het die kuns verstaan hoe om hulle eie geloof en dankbaarheid aan God te betuig. Hulle dankbaarheid het altyd oorgeloop in ’n lofsang aan God, soos Dawid so mooi in Psalm 100 illustreer. Ook in Psalm 116:17 en 147:7 skryf hy: ‘Ek wil U loof met ’n dankoffer, ek wil die Naam van die Here aanroep … Sing vir die Here ’n danklied, sing tot eer van ons God met begeleiding van die lier.’
Al die dinge wat God vir jou doen, behoort jou dankbaar te maak. Is jy nie lus om nou jou eie danklied vir God neer te skryf nie?
Here God, vandag wil ek vir U ’n danklied sing; vir die res van my lewe wil ek U loof vir alles wat U vir my doen en gee.